title: Decizia (UE) 2019/1814 a Consiliului din 24 octombrie 2019 de numire a unui membru și a unui supleant, propuși de Regatul Spaniei, în cadrul Comitetului Regiunilor

text:
                  30.10.2019

                  RO

                  Jurnalul Oficial al Uniunii Europene

                  L 278/10

         DECIZIA (UE) 2019/1814 A CONSILIULUI
         din 24 octombrie 2019
         de numire a unui membru și a unui supleant, propuși de Regatul Spaniei, în cadrul Comitetului Regiunilor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 305,
         având în vedere propunerea guvernului spaniol,
         întrucât:

                     (1)

                     La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020. La 18 septembrie 2015, prin Decizia (UE) 2015/1571 a Consiliului (4), dl Pedro SANZ ALONSO a fost înlocuit de dl José Ignacio CENICEROS GONZÁLEZ în calitatea de membru. La 1 octombrie 2015, prin Decizia (UE) 2015/1774 a Consiliului (5), dl Emilio DEL RÍO SANZ a fost înlocuit de dna Begoña MARTÍNEZ ARREGUI în calitatea de supleant.

                     (2)

                     Un loc de membru în cadrul Comitetului Regiunilor a devenit vacant ca urmare a încheierii mandatului dlui José Ignacio CENICEROS GONZÁLEZ.

                     (3)

                     Un loc de supleant în cadrul Comitetului Regiunilor a devenit vacant ca urmare a încheierii mandatului dnei Begoña MARTÍNEZ ARREGUI,

               ADOPTĂ PREZENTA DECIZIE:

            Articolul 1
            Sunt numiți în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

                        (a)

                        în calitatea de membru:

                                    —

                                    dna Concepción ANDREU RODRÍGUEZ, Presidenta de la Comunidad Autónoma de La Rioja;

                        (b)

                        în calitatea de supleant:

                                    —

                                    dl Francisco Celso GONZÁLEZ GONZÁLEZ, Consejero de Hacienda de la Comunidad Autónoma de La Rioja.

            Articolul 2
            Prezenta decizie intră în vigoare la data adoptării.

            Adoptată la Luxemburg, 24 octombrie 2019.

                  Pentru Consiliu

                  Președintele

               A.-K. PEKONEN

            (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

            (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

            (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).

            (4)  Decizia (UE) 2015/1571 a Consiliului din 18 septembrie 2015 de numire a doi membri spanioli în cadrul Comitetului Regiunilor (JO L 245, 22.9.2015, p. 8).

            (5)  Decizia (UE) 2015/1774 a Consiliului din 1 octombrie 2015 de numire a unui supleant spaniol în cadrul Comitetului Regiunilor (JO L 258, 3.10.2015, p. 10).


title: Decizia (UE) 2019/1815 a Consiliului din 24 octombrie 2019 de numire a doi membri și a trei supleanți, propuși de Republica Slovenia, în cadrul Comitetului Regiunilor

text:
                  30.10.2019

                  RO

                  Jurnalul Oficial al Uniunii Europene

                  L 278/12

         DECIZIA (UE) 2019/1815 A CONSILIULUI
         din 24 octombrie 2019
         de numire a doi membri și a trei supleanți, propuși de Republica Slovenia, în cadrul Comitetului Regiunilor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 305,
         având în vedere propunerea guvernului sloven,
         întrucât:

                     (1)

                     La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020.

                     (2)

                     Două locuri de membru în cadrul Comitetului Regiunilor au devenit vacante ca urmare a încheierii mandatelor dlui Peter BOSSMAN și dnei Andreja POTOČNIK.

                     (3)

                     Trei locuri de supleant în cadrul Comitetului Regiunilor au devenit vacante ca urmare a încheierii mandatelor dnei Mojca ČEMAS STJEPANOVIČ, dnei Tanja VINDIŠ FURMAN și dlui Miran SENČAR,

               ADOPTĂ PREZENTA DECIZIE:

            Articolul 1
            Sunt numiți/numite în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

                        (a)

                        în calitatea de membri:

                                    —

                                    dl Gregor MACEDONI, župan Mestne občine Novo mesto,

                                    —

                                    dna Nuška GAJŠEK, županja Mestne občine Ptuj;

                        (b)

                        în calitatea de supleanți:

                                    —

                                    dl Aleksander Saša ARESNOVIČ, župan Mestne občine Maribor,

                                    —

                                    dna Breda ARNŠEK, podžupanja Mestne občine Celje,

                                    —

                                    dna Vlasta KRMELJ, županja Občine Selnica ob Dravi.

            Articolul 2
            Prezenta decizie intră în vigoare la data adoptării.

            Adoptată la Luxemburg, 24 octombrie 2019.

                  Pentru Consiliu

                  Președintele

               A.-K. PEKONEN

            (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

            (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

            (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).


title: Decizia (UE) 2019/1816 a Consiliului din 24 octombrie 2019 de numire a unui membru și a unui supleant, propuși de Republica Portugheză, în cadrul Comitetului Regiunilor

text:
                  30.10.2019

                  RO

                  Jurnalul Oficial al Uniunii Europene

                  L 278/13

         DECIZIA (UE) 2019/1816 A CONSILIULUI
         din 24 octombrie 2019
         de numire a unui membru și a unui supleant, propuși de Republica Portugheză, în cadrul Comitetului Regiunilor
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 305,
         având în vedere propunerea guvernului portughez,
         întrucât:

                     (1)

                     La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020. La 6 noiembrie 2018, prin Decizia (UE) 2018/1666 a Consiliului (4), dl Francisco LOPES a fost înlocuit de dl Hélder António GUERRA DE SOUSA SILVA în calitatea de supleant.

                     (2)

                     Un loc de membru în cadrul Comitetului Regiunilor a devenit vacant ca urmare a încheierii mandatului dlui Álvaro DOS SANTOS AMARO.

                     (3)

                     Un loc de supleant în cadrul Comitetului Regiunilor a devenit vacant ca urmare a numirii dlui Hélder António GUERRA DE SOUSA SILVA în calitatea de membru în cadrul aceluiași comitet,

               ADOPTĂ PREZENTA DECIZIE:

            Articolul 1
            Sunt numiți în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

                        (a)

                        în calitatea de membru:

                                    —

                                    dl Hélder António GUERRA DE SOUSA E SILVA, Presidente da Câmara de Mafra;

                        (b)

                        în calitatea de supleant:

                                    —

                                    dl Carlos André Teles Paulo DE CARVALHO, Presidente da Câmara de Tabuaço.

            Articolul 2
            Prezenta decizie intră în vigoare la data adoptării.

            Adoptată la Luxemburg, 24 octombrie 2019.

                  Pentru Consiliu

                  Președintele

               A.-K. PEKONEN

            (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

            (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

            (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).

            (4)  Decizia (UE) 2018/1666 a Consiliului din 6 noiembrie 2018 de numire a doi membri și a cinci supleanți, propuși de Republica Portugheză, în cadrul Comitetului Regiunilor (JO L 278, 8.11.2018, p. 24).


title: Decizia (UE) 2019/1810 a Consiliului European adoptată de comun acord cu Regatul Unit din 29 octombrie 2019 privind prelungirea termenului în temeiul articolului 50 alineatul (3) din TUE

text:
                  30.10.2019

                  RO

                  Jurnalul Oficial al Uniunii Europene

                  LI 278/1

         DECIZIA (UE) 2019/1810 A CONSILIULUI EUROPEAN
         adoptată de comun acord cu Regatul Unit
         din 29 octombrie 2019
         privind prelungirea termenului în temeiul articolului 50 alineatul (3) din TUE
         CONSILIUL EUROPEAN,
         având în vedere Tratatul privind Uniunea Europeană, în special articolul 50 alineatul (3),
         întrucât:

                     (1)

                     La 29 martie 2017, Regatul Unit a notificat Consiliului European intenția sa de a se retrage din Uniunea Europeană și din Comunitatea Europeană a Energiei Atomice („Euratom”), în conformitate cu articolul 50 din Tratatul privind Uniunea Europeană, care se aplică Euratom în temeiul articolului 106a din Tratatul de instituire a Comunității Europene a Energiei Atomice.

                     (2)

                     În conformitate cu articolul 50 din TUE, Uniunea Europeană a negociat cu Regatul Unit un acord care stabilește condițiile pentru retragerea acestuia, ținând seama de cadrul viitoarelor sale relații cu Uniunea.

                     (3)

                     La 25 noiembrie 2018, Consiliul European a aprobat proiectul de acord privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „Acordul de retragere”), precum și Declarația politică de stabilire a cadrului viitoarelor relații dintre Uniunea Europeană și Regatul Unit al Marii Britanii și Irlandei de Nord (denumită în continuare „declarația politică”). La 11 ianuarie 2019, Consiliul a adoptat Decizia (UE) 2019/274 (1) privind semnarea Acordului de retragere (2).

                     (4)

                     În conformitate cu articolul 50 alineatul (3) din TUE, tratatele încetează să se aplice statului care se retrage de la data intrării în vigoare a acordului de retragere sau, în absența unui astfel de acord, după doi ani de la notificare, cu excepția cazului în care Consiliul European, în acord cu statul membru în cauză, hotărăște în unanimitate să prelungească acest termen.

                     (5)

                     Prin Decizia (UE) 2019/476 (3), Consiliul European, de comun acord cu Regatul Unit, a decis inițial să prelungească termenul în temeiul articolului 50 alineatul (3) din TUE până la 12 aprilie 2019. Acest termen a fost prelungit încă o dată până la 31 octombrie 2019 prin Decizia (UE) 2019/584 a Consiliului European adoptată de comun acord cu Regatul Unit (4).

                     (6)

                     În urma negocierilor dintre negociatorii Uniunii și cei ai Regatului Unit în cursul lunilor septembrie și octombrie 2019, s-a ajuns la un acord cu privire la un text revizuit al Protocolului privind Irlanda/Irlanda de Nord inclus în Acordul de retragere și la adaptările tehnice necesare la articolele 184 și 185 din acordul respectiv, precum și la un text revizuit al declarației politice. La 17 octombrie 2019, Consiliul European a aprobat Acordul de retragere modificat și textul revizuit al declarației politice. La 21 octombrie 2019, Consiliul a adoptat Decizia (UE) 2019/1750 de modificare a Deciziei (UE) 2019/274 (5) privind semnarea Acordului de retragere.

                     (7)

                     La 19 octombrie 2019, Regatul Unit a transmis o cerere de prelungire a termenului prevăzut la articolul 50 alineatul (3) din TUE până la 31 ianuarie 2020. Cererea stipulează faptul că, dacă părțile reușesc să ratifice Acordul de retragere înainte de 31 ianuarie 2020, guvernul propune ca termenul să se încheie mai devreme.

                     (8)

                     Guvernul Regatului Unit a introdus legislația necesară pentru a realiza ratificarea Acordului de retragere. La 21 octombrie 2019, Consiliul Uniunii Europene a aprobat proiectul de decizie a Consiliului privind încheierea Acordului de retragere și l-a înaintat Parlamentului European în vederea obținerii aprobării acestuia. Uniunea și Regatul Unit nu a îndeplinit încă procedurile interne necesare pentru ratificarea Acordului de retragere. În Regatul Unit, au loc în prezent discuții cu privire la modul de soluționare a chestiunii ratificării, iar prim-ministrul Regatului Unit a susținut organizarea de alegeri generale.

                     (9)

                     Pentru a permite finalizarea ratificării Acordului de retragere, Consiliul European convine asupra unei noi prelungiri până la 31 ianuarie 2020.

                     (10)

                     Consiliul European reamintește că, în conformitate cu articolul 50 alineatul (3) din TUE, Acordul de retragere poate intra în vigoare la o dată anterioară dacă părțile finalizează procedurile lor de ratificare înainte de expirarea termenului în temeiul articolului 50 alineatul (3) din TUE. Prin urmare, retragerea ar trebui să aibă loc în prima zi a lunii care urmează încheierii procedurilor de ratificare sau la 1 februarie 2020, luându-se în considerare data care survine mai devreme.

                     (11)

                     Această nouă prelungire nu trebuie să submineze funcționarea normală a Uniunii și a instituțiilor sale. De asemenea, noua prelungire va avea drept consecință faptul că Regatul Unit va rămâne un stat membru până la noua dată de retragere, cu drepturi și obligații depline în conformitate cu articolul 50 din TUE, inclusiv obligația de a propune un candidat pentru numirea în calitatea de membru al Comisiei. Se reamintește faptul că Regatul Unit are dreptul să își revoce notificarea în orice moment. Consiliul European reamintește angajamentul Regatului Unit de a acționa în mod constructiv și responsabil pe toată durata prelungirii, în conformitate cu obligația de cooperare loială, și se așteaptă ca Regatul Unit să îndeplinească acest angajament și obligația prevăzută în tratat într-un mod care să reflecte situația sa de stat membru aflat în proces de retragere. În acest sens, Regatul Unit facilitează îndeplinirea atribuțiilor Uniunii și nu recurge la niciun fel de măsură care ar putea periclita atingerea obiectivelor Uniunii, în special atunci când participă la procesele decizionale ale Uniunii.

                     (12)

                     Mandatele în curs ale membrilor instituțiilor, organelor, oficiilor și agențiilor Uniunii, desemnați, numiți sau aleși ca urmare a calității Regatului Unit de stat membru al Uniunii vor înceta de îndată ce tratatele încetează să se aplice Regatului Unit, adică la data retragerii.

                     (13)

                     Această prelungire exclude orice repunere în discuție a Acordului de retragere. Orice angajament, orice declarație sau orice alt act, emis(ă) în mod unilateral de Regatul Unit, ar trebui să fie compatibil(ă) cu litera și spiritul Acordului de retragere și nu trebuie să constituie un obstacol în calea punerii în aplicare a acestuia. Această prelungire nu poate fi folosită pentru a începe negocieri privind viitoarele relații.

                     (14)

                     În conformitate cu articolul 50 alineatul (4) din TUE, Regatul Unit nu participă la discuțiile din cadrul Consiliului European cu privire la prezenta decizie și nici la adoptarea acesteia. Cu toate acestea, după cum se prevede în scrisoarea prim-ministrului Regatului Unit din 28 octombrie 2019, Regatul Unit a convenit, în conformitate cu articolul 50 alineatul (3) din TUE, asupra prelungirii termenului menționat la articolul respectiv și asupra prezentei decizii,

               ADOPTĂ PREZENTA DECIZIE:

            Articolul 1

               (1)   Termenul prevăzut la articolul 50 alineatul (3) din TUE, astfel cum a fost prelungit prin Decizia (UE) 2019/584 a Consiliului European, se prelungește în continuare până la 31 ianuarie 2020.

               (2)   În conformitate cu articolul 50 alineatul (3) din TUE și cu dispozițiile Acordului de retragere, în cazul în care părțile la acest acord își încheie procedurile de ratificare respective și notifică depozitarului încheierea acestor proceduri în noiembrie 2019, în decembrie 2019 sau în ianuarie 2020, Acordul de retragere intră în vigoare la data de:

                           —

                           1 decembrie 2019,

                           —

                           1 ianuarie 2020 sau, respectiv,

                           —

                           1 februarie 2020.

            Articolul 2
            Prezenta decizie intră în vigoare la data adoptării.

            Adoptată la Bruxelles, 29 octombrie 2019.

                  Pentru Consiliul European

                  Președintele

               D. TUSK

            (1)  Decizia (UE) 2019/274 a Consiliului din 11 ianuarie 2019 privind semnarea, în numele Uniunii Europene și al Comunității Europene a Energiei Atomice, a Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (JO L 47 I, 19.2.2019, p. 1).

            (2)  Textul Acordului de retragere atașat la Decizia (UE) 2019/274 a fost publicat în JO C 66 I, 19.2.2019, p. 1.

            (3)  Decizia (UE) 2019/476 a Consiliului European adoptată de comun acord cu Regatul Unit din 22 martie 2019 privind prelungirea termenului în temeiul articolului 50 alineatul (3) din TUE (JO L 80 I, 22.3.2019, p. 1).

            (4)  Decizia (UE) 2019/584 a Consiliului European adoptată de comun acord cu Regatul Unit din 11 aprilie 2019 privind prelungirea termenului în temeiul articolului 50 alineatul (3) din TUE (JO L 101, 11.4.2019, p. 1).

            (5)  Decizia (UE) 2019/1750 a Consiliului din 21 octombrie 2019 de modificare a Deciziei (UE) 2019/274 privind semnarea, în numele Uniunii Europene și al Comunității Europene a Energiei Atomice, a Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (JO L 274 I, 28.10.2019, p. 1).


title: Decizia Consiliului din 24 octombrie 2019 privind numirea unui director executiv adjunct al Europol2019/C 370/02

text:
                  31.10.2019

                  RO

                  Jurnalul Oficial al Uniunii Europene

                  C 370/4

         DECIZIA CONSILIULUI
         din 24 octombrie 2019
         privind numirea unui director executiv adjunct al Europol
         (2019/C 370/02)
         CONSILIUL UNIUNII EUROPENE,
         având în vedere Regulamentul (UE) 2016/794 al Parlamentului European și al Consiliului din 11 mai 2016 privind Agenția Uniunii Europene pentru Cooperare în Materie de Aplicare a Legii (Europol) și de înlocuire și de abrogare a Deciziilor 2009/371/JAI, 2009/934/JAI, 2009/935/JAI, 2009/936/JAI și 2009/968/JAI ale Consiliului (1) și, în special, articolele 54 și 55,
         acționând în calitate de autoritate învestită cu competența numirii directorului executiv și a directorilor executivi adjuncți ai Europol,
         întrucât:

                     (1)

                     Mandatul unuia dintre actualii directori executivi adjuncți ai Europol va expira la 31 octombrie 2019. Prin urmare, este necesară numirea unui nou director executiv adjunct al Europol.

                     (2)

                     Decizia Consiliului de administrație al Europol din 1 mai 2017 stabilește normele privind selecția, prelungirea mandatului și demiterea din funcție a directorului executiv și a directorilor executivi adjuncți ai Europol.

                     (3)

                     În conformitate cu articolul 3 alineatul (1) litera (a) din Decizia Consiliului de administrație al Europol din 1 mai 2017, unul dintre posturile de director executiv adjunct al Europol a fost considerat vacant începând de la 31 ianuarie 2019, cu nouă luni înainte de încheierea mandatului unuia dintre directorii executivi adjuncți actuali ai Europol. La 23 ianuarie 2019, a fost publicat în Jurnalul Oficial al Uniunii Europene un anunț de post vacant pentru un post de director executiv adjunct al Europol (2).

                     (4)

                     În conformitate cu articolul 54 alineatul (2) din Regulamentul (UE) 2016/794, un comitet de selecție instituit de Consiliul de administrație (denumit în continuare „comitetul de selecție”) a întocmit o listă scurtă de candidați. La 8 mai 2019, comitetul de selecție a întocmit un raport motivat corespunzător.

                     (5)

                     Pe baza raportului comitetului de selecție și în conformitate cu Regulamentul (UE) 2016/794 și cu decizia Consiliului de administrație din 1 mai 2017, la 23 mai 2019, Consiliul de administrație a emis un aviz motivat privind numirea unui director executiv adjunct al Europol, în care a propus Consiliului o listă scurtă de trei candidați potriviți pentru postul respectiv.

                     (6)

                     La 18 iulie 2019, Consiliul l-a selectat pe dl Jürgen EBNER drept următorul director executiv adjunct al Europol și a informat comisia competentă a Parlamentului European despre această selecție în sensul articolului 54 alineatul (2) al patrulea paragraf din Regulamentul (UE) 2016/794.

                     (7)

                     La 5 septembrie 2019, candidatul selectat s-a prezentat în fața Comisiei pentru libertăți civile, justiție și afaceri interne a Parlamentului European („Comisia LIBE”) și, printr-o scrisoare din 18 octombrie 2019, Consiliul a fost informat cu privire la avizul adoptat de Comisia LIBE în conformitate cu articolul 54 alineatul (2) al patrulea paragraf din Regulamentul (UE) 2016/794,

               ADOPTĂ PREZENTA DECIZIE:

            Articolul 1
            Dl Jürgen EBNER este numit în calitatea de director executiv adjunct al Europol pentru perioada 1 noiembrie 2019-31 octombrie 2023 în gradul AD 14.

            Articolul 2
            Prezenta decizie intră în vigoare la data adoptării.

            Adoptată la Luxemburg, 24 octombrie 2019.

                  Pentru Consiliu

                  Președintele

               A.-K. PEKONEN

            (1)  JO L 135, 24.5.2016, p. 53.

            (2)  JO C 28 A, 23.1.2019, p. 1.


title: Decizia Înaltului Reprezentant al Uniunii pentru afaceri externe și politica de securitate din 1 octombrie 2019 privind normele de punere în aplicare referitoare la protecția datelor cu caracter personal de către Serviciul European de Acțiune Externă și aplicarea Regulamentului (UE) 2018/1725 al Parlamentului European și al Consiliului2019/C 370/05

text:
                  31.10.2019

                  RO

                  Jurnalul Oficial al Uniunii Europene

                  C 370/9

         Decizia Înaltului Reprezentant al Uniunii pentru afaceri externe și politica de securitate
         din 1 octombrie 2019
         privind normele de punere în aplicare referitoare la protecția datelor cu caracter personal de către Serviciul European de Acțiune Externă și aplicarea Regulamentului (UE) 2018/1725 al Parlamentului European și al Consiliului
         (2019/C 370/05)
         ÎNALTUL REPREZENTANT AL UNIUNII PENTRU AFACERI EXTERNE ȘI POLITICA DE SECURITATE,
         având în vedere Decizia 2010/427/UE a Consiliului din 26 iulie 2010 privind organizarea și funcționarea Serviciului European de Acțiune Externă (1) („Decizia Consiliului privind SEAE”), în special articolul 11 alineatul (3),
         având în vedere Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (2) („regulamentul”), în special articolele 43, 44 și 45,
         întrucât:

                     (1)

                     Având în vedere responsabilitatea sporită a operatorilor de date prevăzută de regulament, este necesar să se adopte o nouă decizie de punere în aplicare care să înlocuiască Decizia PROC HR (2011) 016 a Înaltului Reprezentant al Uniunii pentru afaceri externe și politica de securitate din 8 decembrie 2011 privind normele referitoare la protecția datelor în cadrul SEAE.

                     (2)

                     Rolul responsabilului cu protecția datelor și responsabilitățile operatorului de date din cadrul Serviciului European de Acțiune Externă trebuie să fie definite în mod clar și adaptate la dispozițiile prevăzute de regulament,

               DECIDE:
         SECȚIUNEA 1

            DISPOZIȚII GENERALE

            Articolul 1
            Obiect și domeniu de aplicare

               (1)   În conformitate cu articolul 45 alineatul (3) din regulament, prezenta decizie stabilește sarcinile, atribuțiile și competențele responsabilului cu protecția datelor (denumit în continuare „RPD”) din cadrul SEAE.

               (2)   Prezenta decizie specifică totodată procedurile interne și responsabilitățile operatorilor de date și ale persoanelor împuternicite de operatori, precum și rolul, sarcinile și atribuțiile coordonatorilor și ale corespondenților pentru protecția datelor, în special în temeiul articolelor 26 și 29 din regulament.

            Articolul 2
            Definiții
            În sensul prezentei decizii și fără a aduce atingere definițiilor prevăzute de regulament:

                        (a)

                        „operator de date” înseamnă SEAE sau entitățile sale organizaționale, inclusiv delegațiile UE, care, singure sau împreună cu altele, stabilesc scopurile și mijloacele de prelucrare a datelor cu caracter personal;

                        (b)

                        „reprezentantul operatorului de date” înseamnă membrii conducerii SEAE sau șefii entităților organizaționale care supraveghează entitățile acționând ca operator de date menționate la litera (a) de mai sus și care sunt responsabili și răspunzători pentru prelucrarea datelor cu caracter personal;

                        (c)

                        „operator de date delegat” înseamnă un serviciu sau membri ai personalului din cadrul entității organizaționale acționând ca operator de date, care are drept sarcină gestionarea activității de prelucrare a datelor cu caracter personal;

                        (d)

                        „operatori de date asociați” înseamnă două sau mai multe entități organizaționale care stabilesc împreună scopurile și mijloacele de prelucrare a datelor cu caracter personal, precum și rolurile și responsabilitățile operatorilor de date, inclusiv atribuțiile acestora în legătură cu exercitarea drepturilor persoanei vizate, în special în cazurile în care SEAE controlează prelucrarea în comun cu alte instituții, organe, agenții, oficii ale UE sau cu orice alte entități;

                        (e)

                        „responsabilul cu protecția datelor (RPD)” înseamnă membrul personalului SEAE desemnat de SEAE, în conformitate cu articolul 43 din regulament, pentru a sprijini operatorii de date, pentru a le oferi informații și consiliere;

                        (f)

                        «coordonatorul și corespondentul pentru protecția datelor („CPD”)» înseamnă membri ai personalului SEAE de la sediu și, respectiv, din delegațiile UE, desemnați pentru a furniza asistență operatorilor de date în chestiuni legate de protecția datelor;

                        (g)

                        „persoana împuternicită de operator” înseamnă o entitate, din interiorul sau din afara SEAE, care prelucrează datele cu caracter personal în numele operatorului de date;

                        (h)

                        „avize privind protecția datelor” înseamnă avize, precum declarații de confidențialitate, prin care operatorul de date furnizează informații persoanelor vizate în temeiul articolelor 15 și 16 din regulament;

                        (i)

                        „personalul SEAE” înseamnă, în conformitate cu articolul 6 din Decizia Consiliului privind SEAE, funcționarii și alți agenți ai UE care lucrează pentru SEAE, inclusiv personalul din cadrul serviciilor diplomatice ale statelor membre ale UE, experții naționali detașați și stagiarii.

         SECȚIUNEA 2

            RESPONSABILUL CU PROTECȚIA DATELOR

            Articolul 3
            Desemnarea responsabilului cu protecția datelor

               (1)   Secretarul general al SEAE îl desemnează pe RPD din rândul personalului SEAE, în conformitate cu articolul 43 din regulament, și îl înregistrează la Autoritatea Europeană pentru Protecția Datelor (denumită în continuare „AEPD”).

               (2)   Pe lângă cerințele prevăzute la articolul 43 alineatul (3) din regulament, RPD trebuie să cunoască temeinic serviciile SEAE, structura acestora, sistemele de informare, normele și procedurile administrative. RPD trebuie să aibă cunoștințe de specialitate în domeniul protecției datelor, spirit de discernământ și capacitatea de a menține o poziție imparțială și obiectivă, în conformitate cu Statutul funcționarilor.

               (3)   RPD este desemnat pentru un mandat de cinci ani și este eligibil pentru reînnoirea mandatului.

               (4)   RPD poate fi demis doar cu consimțământul AEPD, în cazul în care nu mai îndeplinește condițiile necesare pentru exercitarea atribuțiilor sale.

               (5)   RPD este subordonat administrativ secretarului general.

               (6)   Datele de contact ale RPD sunt publicate pe site-ul de intranet al SEAE și pe site-ul web extern al SEAE și sunt comunicate AEPD.

            Articolul 4
            Funcția responsabilului cu protecția datelor

               (1)   RPD acționează independent și în cooperare cu AEPD. SEAE nu îi transmite RPD instrucțiuni în ceea ce privește exercitarea atribuțiilor sale.

               (2)   RPD nu poate fi demis sau sancționat pentru exercitarea atribuțiilor sale.

               (3)   RPD este informat cu privire la toate contactele cu părțile externe în ceea ce privește aplicarea regulamentului și a prezentei decizii, în special cu privire la orice interacțiune cu AEPD și cu membrii rețelei de RPD din instituțiile, organele, oficiile și agențiile UE.

               (4)   Persoanele vizate îl pot contacta pe RPD cu privire la orice aspect legat de prelucrarea datelor lor cu caracter personal sau de exercitarea drepturilor lor în temeiul regulamentului.

               (5)   RPD poate fi consultat de către operatorul de date sau de către reprezentantul acestuia, de către Comitetul pentru personal și de către orice membru al personalului cu privire la orice chestiune referitoare la interpretarea sau aplicarea regulamentului, fără a fi necesar să se treacă prin canale oficiale. Nimeni nu trebuie să sufere un prejudiciu ca urmare a sesizării RPD cu privire la o anumită chestiune.

            Articolul 5
            Sarcinile responsabilului cu protecția datelor
            RPD:

                        (a)

                        este consultat cu privire la toate aspectele având legătură cu protecția datelor cu caracter personal;

                        (b)

                        furnizează orientări și consiliere în mod proactiv entităților din cadrul SEAE și contractanților acestora care desfășoară activități de prelucrare a datelor cu caracter personal cu privire la modul de punere în aplicare a regulamentului și a prezentei decizii, inclusiv consultare referitoare la notificările privind încălcarea securității datelor cu caracter personal, evaluările impactului și necesitatea consultării prealabile a AEPD;

                        (c)

                        păstrează un contact regulat cu operatorii de date pentru a monitoriza respectarea normelor în materie de protecție a datelor și pentru a-i sprijini în îndeplinirea sarcinilor lor, în special pentru a contribui la elaborarea și publicarea avizelor privind protecția datelor și pentru a răspunde cererilor depuse de persoanele vizate;

                        (d)

                        menține un contact regulat cu CPD de la sediul SEAE și din delegațiile UE și gestionează rețeaua CPD din cadrul SEAE;

                        (e)

                        sensibilizează publicul larg cu privire la protecția generală a datelor, organizează sesiuni de formare și de informare;

                        (f)

                        cooperează cu RPD ai altor instituții, organe, oficii și agenții ale UE, în special prin schimburi de experiență și de bune practici;

                        (g)

                        ține un registru central al activităților de prelucrare desfășurate de SEAE pe baza evidențelor întocmite de operatorii de date în conformitate cu articolul 31 din regulament și pune registrul la dispoziția publicului;

                        (h)

                        contribuie la asigurarea reprezentării Înaltului Reprezentant sau a SEAE la nivel internațional cu privire la toate aspectele legate de protecția datelor.

            Articolul 6
            Competențe
            În îndeplinirea sarcinilor sale, RPD:

                        (a)

                        are acces în orice moment la datele prelucrate de entitățile din cadrul SEAE și de contractanții acestora, precum și la toate birourile, centrele de prelucrare a datelor și suporturile de date;

                        (b)

                        își prezintă avizul autorității împuternicite să facă numiri înainte de luarea oricărei decizii privind aspectele legate de aplicarea dispozițiilor privind protecția datelor;

                        (c)

                        poate propune măsuri administrative și poate formula recomandări generale privind aplicarea adecvată a regulamentului și a prezentei decizii;

                        (d)

                        poate adresa conducerii SEAE, personalului și oricărei părți externe relevante recomandări privind îmbunătățirea practică a protecției datelor;

                        (e)

                        poate ancheta aspecte legate de protecția datelor și, pe lângă persoana care a solicitat ancheta sau a depus plângerea, poate raporta rezultatul anchetei operatorului de date și oricărui membru relevant al conducerii SEAE;

                        (f)

                        poate elabora modele și proceduri, instrucțiuni sau politici interne pentru a oferi orientări operatorilor de date și persoanelor împuternicite de operatori;

                        (g)

                        poate recurge la serviciile unor experți externi, inclusiv ale unor specialiști în domeniul tehnologiei informațiilor;

                        (h)

                        poate aduce în atenția autorității împuternicite să facă numiri a SEAE orice nerespectare de către un membru al personalului a obligațiilor care îi revin în temeiul regulamentului și al prezentei decizii și poate propune inițierea unei anchete administrative;

                        (i)

                        poate emite orientări interne privind protecția datelor (Notele de orientare ale RPD) care trebuie luate în considerare la prelucrarea datelor cu caracter personal.

            Articolul 7
            Resurse

               (1)   RPD trebuie să dispună de personalul adecvat și de resursele necesare pentru îndeplinirea sarcinilor menționate la articolul 5 din prezenta decizie.

               (2)   Toți membrii personalului SEAE îl sprijină pe RPD în îndeplinirea sarcinilor menționate la articolul 5 din prezenta decizie; în special operatorii de date și persoanele împuternicite de operatori trebuie să furnizeze informațiile solicitate cu privire la activitățile de prelucrare a datelor și accesul la datele cu caracter personal și trebuie să pregătească proiecte de răspunsuri la cererile persoanelor vizate care își exercită dreptul de acces, de modificare și de ștergere primite de RPD, dar au legătură cu activitățile de prelucrare pentru care este responsabil operatorul de date.

               (3)   RPD poate avea un adjunct sau un asistent RPD, precum și personal administrativ și sprijin de secretariat, după caz. RPD poate recurge, de asemenea, la alte entități din cadrul SEAE sau la entități contractate și experți externi.

               (4)   După ce este desemnat, adjunctul sau asistentul RPD îl sprijină pe RPD în îndeplinirea sarcinilor sale și îl poate reprezenta pe acesta în caz de absență. Articolele 4, 5 și 6 din prezenta decizie se aplică și adjunctului sau asistentului RPD.

               (5)   RPD trebuie să aibă localuri adecvate în care să se poată garanta securitatea și confidențialitatea informațiilor, inclusiv a datelor cu caracter personal, precum și stocarea și arhivarea adecvată a datelor și a documentelor.

               (6)   RPD trebuie să aibă la dispoziție un instrument electronic care poate (i) să gestioneze evidențele activităților de prelucrare a datelor cu caracter personal în conformitate cu articolul 31 din regulament și (ii) să stocheze avizele privind protecția datelor, notificările privind încălcarea securității datelor, evaluările impactului asupra protecției datelor, cererile persoanelor vizate și evidențele transferurilor de date.

               (7)   SEAE îl sprijină pe RPD să își mențină și să își extindă cunoștințele de specialitate, printre altele, facilitându-i participarea la cursuri de formare interinstituționale sau externe, la conferințe sau evenimente legate de protecția datelor și la reuniuni și cursuri de formare organizate de AEPD și de rețeaua de RPD din instituțiile, organele, oficiile și agențiile UE.

         SECȚIUNEA 3

            ACTORII IMPLICAȚI ÎN PROCEDURILE LEGATE DE PROTECȚIA DATELOR

            Articolul 8
            Operatorii de date și persoanele împuternicite de operatori

               (1)   Operatorii de date delegați, reprezentanții operatorilor de date și ai persoanelor împuternicite de operatori sunt responsabili, în numele operatorului de date, să se asigure că toate activitățile de prelucrare desfășurate sub controlul lor respectă regulamentul, în special articolul 26, precum și dispozițiile prezentei decizii. Aceștia pot încredința, după caz, sarcini de prelucrare a datelor personalului SEAE care își desfășoară activitatea sub responsabilitatea lor sau unor entități contractate, în conformitate cu articolul 29 din regulament.

               (2)   În special, operatorii de date:

                           (a)

                           se asigură și demonstrează că prelucrarea este efectuată în conformitate cu regulamentul și cu prezenta decizie și sunt responsabili pentru acest lucru;

                           (b)

                           consemnează toate activitățile de prelucrare și toate modificările substanțiale ale unei activități de prelucrare existente;

                           (c)

                           se asigură că persoanele vizate sunt informate cu privire la prelucrarea datelor lor în conformitate cu articolele 15 și 16 din regulament, prin publicarea de avize privind protecția datelor;

                           (d)

                           cooperează cu RPD și cu AEPD, în special furnizându-le informații ca răspuns la cererile acestora în termen de 14 zile calendaristice de la data cererii;

                           (e)

                           îl informează pe RPD atunci când este utilizat un contractant pentru prelucrarea datelor cu caracter personal în numele operatorului de date;

                           (f)

                           desemnează un CPD, îl sprijină în îndeplinirea sarcinilor sale și îl informează pe RPD cu privire la orice schimbare a persoanei sau a funcției CPD;

                           (g)

                           îl consultă pe RPD cu privire la conformitatea activităților de prelucrare cu regulamentul și cu prezenta decizie. Operatorii de date îl pot consulta pe RPD sau alți experți cu privire la aspecte legate de confidențialitatea, disponibilitatea și integritatea activităților de prelucrare, precum și la măsurile de securitate adoptate în temeiul articolului 33 din regulament.

               (3)   Operatorii de date pot recurge la alte entități din cadrul SEAE sau la entități contractate ca persoane împuternicite de operatori, în conformitate cu dispozițiile regulamentului, cu condiția să precizeze în evidențele lor cine este persoana împuternicită de operator, să specifice sarcinile care i-au fost încredințate și măsurile de securitate adoptate.

               (4)   Operatorul de date se asigură că RPD este informat fără întârziere referitor la:

                           (a)

                           toate aspectele care au sau ar putea avea implicații în materie de protecție a datelor;

                           (b)

                           toate comunicările și deciziile conducerii SEAE referitoare la aplicarea regulamentului, în special orice interacțiune cu AEPD.

            Articolul 9
            Coordonatorul și corespondentul pentru protecția datelor

               (1)   În funcție de dimensiunea lor și de tipul de date cu caracter personal prelucrate, entitățile organizaționale ale SEAE trebuie să aibă un CPD care să acționeze ca punct de contact pentru protecția datelor. Fiecare direcție generală sau direcție de la sediul SEAE și fiecare delegație a UE desemnează un coordonator pentru protecția datelor sau un corespondent pentru protecția datelor. Toate departamentele care prelucrează în mod regulat o cantitate mare de date cu caracter personal, categorii speciale de date sau date cu caracter personal sensibile, a căror prelucrare prezintă un risc ridicat, trebuie să desemneze, de asemenea, propriul CPD. Funcția de CPD este atribuită unui post care îi permite persoanei ce îl ocupă să aibă o privire de ansamblu a activităților entității.

               (2)   CPD trebuie să aibă competențele necesare și să dobândească cunoștințe cu privire la protecția datelor. CPD beneficiază de un curs introductiv de formare privind protecția datelor și poate participa la sesiuni de informare și la reuniunile rețelei CPD.

               (3)   CPD:

                           (a)

                           fără a aduce atingere responsabilităților RPD, acordă asistență operatorilor de date în îndeplinirea obligațiilor care le revin;

                           (b)

                           facilitează comunicarea dintre RPD și operatorii de date;

                           (c)

                           acționează ca punct de contact pentru aspectele legate de protecția datelor în serviciul lor și asigură legătura cu RPD;

                           (d)

                           își informează colegii și le oferă sprijin cu privire la aspectele legate de prelucrarea datelor cu caracter personal;

                           (e)

                           transmite personalului informații privind evenimentele de sensibilizare și sesiunile de formare;

                           (f)

                           colaborează cu RPD pentru a crea și a actualiza un inventar al activităților existente și noi de prelucrare a datelor cu caracter personal;

                           (g)

                           îl contactează și îl informează pe RPD cu privire la toate datele cu caracter personal prelucrate în cadrul serviciului;

                           (h)

                           acordă asistență pentru identificarea operatorilor de date delegați relevanți și a persoanelor împuternicite de operatori;

                           (i)

                           ține evidențe în domeniul său de competență;

                           (j)

                           sprijină operatorii de date în stabilirea și revizuirea evidențelor și în elaborarea avizelor privind protecția datelor;

                           (k)

                           contribuie la verificările conformității și la evaluările impactului;

                           (l)

                           se asigură că avizele relevante privind protecția datelor sunt publicate și utilizate în mod corect de către serviciile sale;

                           (m)

                           îi notifică RPD orice încălcare a securității datelor;

                           (n)

                           pregătește, în cooperare cu RPD, răspunsul la cererile persoanelor vizate care își exercită drepturile, tratează plângerile și chestiunile legate de activitățile de prelucrare a datelor în serviciul său.

               (4)   CPD are dreptul să obțină informațiile necesare pentru identificarea activităților de prelucrare a datelor cu caracter personal și să îl consulte pe RPD în numele serviciului său. Acest drept nu include dreptul de acces la datele cu caracter personal a căror prelucrare intră în responsabilitatea operatorului de date.

            Articolul 10
            Autoritatea împuternicită să facă numiri
            Autoritatea împuternicită să facă numiri îl consultă pe RPD cu privire la toate cererile sau plângerile în temeiul articolului 90 din Statutul funcționarilor având legătură cu aplicarea regulamentului.

            Articolul 11
            Personalul SEAE

               (1)   Toți membrii personalului SEAE aplică normele de confidențialitate și de securitate pentru prelucrarea datelor cu caracter personal prevăzute la articolele 33, 34 și 35 din regulament. Personalul SEAE care are acces la date cu caracter personal nu prelucrează datele respective decât dacă primește instrucțiuni de la operatorii de date.

               (2)   Toți membrii personalului SEAE își informează superiorul ierarhic atunci când trebuie să prelucreze date cu caracter personal pentru ca operatorii de date să poată consemna prelucrarea în evidențele lor privind protecția datelor și să pregătească avizele necesare privind protecția datelor.

               (3)   Toți membrii personalului SEAE pot depune o cerere sau semnala o problemă, inclusiv o presupusă încălcare a securității datelor, prin sesizarea RPD, sau pot depune o plângere la AEPD cu privire la o presupusă încălcare a regulamentului sau a prezentei decizii, fără a fi necesară informarea superiorilor lor ierarhici.

               (4)   În cazul în care un membru al personalului consideră că o țară terță, un teritoriu sau unul sau mai multe sectoare specificate dintr-o țară terță ori o organizație internațională nu asigură un nivel adecvat de protecție în sensul articolului 45 alineatul (3) din Regulamentul (UE) 2016/679 al Parlamentului European și al Consiliului (3) sau al articolului 36 alineatul (3) din Directiva (UE) 2016/680 a Parlamentului European și al Consiliului (4), acesta îl informează pe RPD.

         SECȚIUNEA 4

            MĂSURI ȘI PROCEDURI

            Articolul 12
            Măsuri de securitate și protecția datelor începând cu momentul conceperii și în mod implicit

               (1)   Măsurile de salvgardare, măsurile tehnice și organizatorice de evitare a încălcării securității datelor, a scurgerilor de date sau a divulgării neautorizate includ:

                           (a)

                           o definire adecvată a rolurilor, a responsabilităților și a etapelor procedurale;

                           (b)

                           un mediu electronic sigur, care împiedică accesul ilegal sau accidental ori transferul de date electronice către persoane neautorizate, cu măsuri de siguranță integrate în diferitele aplicații informatice utilizate;

                           (c)

                           prelucrarea și stocarea în condiții de siguranță a documentelor pe suport de hârtie;

                           (d)

                           accesul electronic și fizic permis numai personalului autorizat, cu drepturi de acces acordate în mod individual.

               (2)   Înainte de conceperea activităților de prelucrare a datelor, operatorii de date pun în aplicare protecția datelor începând cu momentul conceperii și în mod implicit, astfel cum se prevede la articolul 27 din regulament. Pentru a pune în aplicare principiul protecției datelor începând cu momentul conceperii și în mod implicit, operatorul de date îl poate consulta pe RPD și alte servicii relevante, inclusiv serviciile informatice și de securitate informatică.

            Articolul 13
            Notificările privind încălcarea securității datelor
            După ce a luat cunoștință de un incident, în special de o încălcare a securității, care a dus la distrugerea accidentală sau ilegală, pierderea, modificarea, divulgarea neautorizată sau accesul neautorizat la datele cu caracter personal transferate, stocate sau prelucrate în alt mod („încălcarea securității datelor cu caracter personal”), operatorul de date sau persoana împuternicită de operator îl informează imediat pe RPD și în termen de 72 de ore informează AEPD și documentează incidentul în mod corespunzător.

            Articolul 14
            Investigații și tratarea cererilor și a plângerilor de către RPD

               (1)   RPD poate iniția o investigație privind o presupusă încălcare a obligațiilor prevăzute în regulament, din proprie inițiativă sau la cerere. Cererile se adresează RPD în scris.

               (2)   RPD îi poate solicita operatorului de date responsabil de activitatea relevantă de prelucrare a datelor să formuleze o declarație scrisă privind chestiunea. Operatorul de date îi răspunde RPD în termen de 14 zile calendaristice de la primirea cererii. RPD poate solicita accesul la alte informații, documente, suporturi de date, centre de date, sedii și sisteme de la alte servicii ale SEAE, în special de la departamentul informatic, direcția de securitate și direcția generală care se ocupă de anchetele administrative și de procedurile disciplinare. RPD trebuie să primească informațiile sau avizul în termen de 14 zile calendaristice.

               (3)   În cazul cererilor vădit nefondate, abuzive și excesive, în special în cazul cererilor repetate depuse de aceeași persoană vizată, RPD poate refuza să dea curs cererii în temeiul articolului 14 din regulament. Persoana vizată care a depus cererea este informată în consecință.

         SECȚIUNEA 5

            PROCEDURA DE EXERCITARE A DREPTURILOR DE CĂTRE PERSOANELE VIZATE

            Articolul 15
            Dispoziții generale

               (1)   Persoanele vizate se pot adresa operatorului de date sau RPD pentru a-și exercita drepturile în conformitate cu articolele 14-24 din regulament.

               (2)   Cererile de exercitare a drepturilor persoanelor vizate se formulează în scris. După caz, RPD îi acordă persoanei vizate asistență pentru a identifica operatorul de date relevant. RPD transmite toate cererile primite operatorului de date relevant, care îl poate consulta pe RPD.

               (3)   Operatorii de date prelucrează cererea și răspund direct persoanei vizate.

            Articolul 16
            Prelucrarea cererilor de exercitare a drepturilor persoanelor vizate

               (1)   Operatorii de date răspund cererii numai după ce identitatea solicitantului a fost verificată sau, în cazul unei cereri depuse de un reprezentant al persoanei vizate, după ce autorizația din partea persoanei vizate a fost acordată.

               (2)   Operatorul de date responsabil de activitatea de prelucrare a datelor transmite solicitantului o confirmare de primire în termen de 14 zile calendaristice de la primirea cererii de către SEAE. Cu excepția cazului în care se prevede altfel, operatorul de date răspunde cererii în termen de 1 lună de la înregistrarea cererii. Operatorul de date fie dă un răspuns pozitiv cererii, fie precizează în scris motivele respingerii parțiale sau totale. Termenul de răspuns poate fi prelungit cu până la 2 luni suplimentare, luând în considerare complexitatea chestiunii și numărul de cereri depuse, în conformitate cu articolul 14 alineatul (3) din regulament.

               (3)   Cererea persoanei vizate poate fi refuzată dacă:

                           (a)

                           cererea nu este justificată;

                           (b)

                           se aplică o excepție prevăzută în regulament;

                           (c)

                           se aplică o restricție în conformitate cu normele interne (5) adoptate în temeiul articolului 25 din regulament.

               (4)   În cazul cererilor vădit nefondate, abuzive și excesive, în special în cazul cererilor repetate depuse de aceeași persoană vizată, operatorul de date, după consultarea RPD, poate refuza să dea curs cererii în temeiul articolului 14 din regulament. Persoana vizată care a depus cererea este informată în consecință.

            Articolul 17
            Excepții și restricții
            Restricțiile prevăzute de normele interne adoptate în temeiul articolului 25 din regulament și excepțiile prevăzute la articolele 15-19 și 21-24 din regulament se aplică numai după consultarea RPD.

         SECȚIUNEA 6

            DISPOZIȚII FINALE

            Articolul 18
            Comunicarea privind prezenta decizie

               (1)   În conformitate cu articolul 41 din regulament, AEPD este informată privind prezenta decizie.

               (2)   Prezenta decizie este pusă la dispoziția personalului SEAE prin mijloace adecvate, în special prin publicarea acesteia pe site-ul web intern al SEAE.

            Articolul 19
            Abrogare
            Decizia PROC HR(2011) 016 a Înaltului Reprezentant al Uniunii pentru afaceri externe și politica de securitate din 8 decembrie 2011 privind normele referitoare la protecția datelor se abrogă.

            Articolul 20
            Efecte
            Prezenta decizie produce efecte din ziua următoare datei adoptării.

            Adoptată la Bruxelles, 1 octombrie 2019.

               Federica MOGHERINI

                  Înaltul Reprezentant

            (1)  JO L 201, 3.8.2010, p. 30.

            (2)  JO L 295, 21.11.2018, p. 39.

            (3)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).

            (4)  Directiva (UE) 2016/680 a Parlamentului European și a Consiliului din 27 aprilie 2016 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, depistării, investigării sau urmăririi penale a infracțiunilor sau al executării pedepselor și privind libera circulație a acestor date și de abrogare a Deciziei-cadru 2008/977/JAI a Consiliului (JO L 119, 4.5.2016, p. 89).

            (5)  Decizia Înaltului Reprezentant al Uniunii pentru afaceri externe și politica de securitate privind normele interne referitoare la restricționarea anumitor drepturi ale persoanelor vizate în ceea ce privește prelucrarea datelor cu caracter personal în cadrul funcționării Serviciului European de Acțiune Externă [ADMIN(2019) 10].


title: Decizia (PESC) 2019/1944 a Consiliului din 25 noiembrie 2019 de modificare a Deciziei (PESC) 2016/1693 privind măsuri restrictive împotriva ISIL (Da’esh) și Al-Qaida și a persoanelor, grupurilor, întreprinderilor și entităților asociate cu acestea

text:
                  25.11.2019

                  RO

                  Jurnalul Oficial al Uniunii Europene

                  LI 303/3

         DECIZIA (PESC) 2019/1944 A CONSILIULUI
         din 25 noiembrie 2019
         de modificare a Deciziei (PESC) 2016/1693 privind măsuri restrictive împotriva ISIL (Da’esh) și Al-Qaida și a persoanelor, grupurilor, întreprinderilor și entităților asociate cu acestea
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 20 septembrie 2016, Consiliul a adoptat Decizia (PESC) 2016/1693 (1) privind măsuri restrictive împotriva ISIL (Da’esh) și Al-Qaida și a persoanelor, grupurilor, întreprinderilor și entităților asociate cu acestea.

                     (2)

                     Având în vedere că ISIL (Da’esh) și Al-Qaida, precum și persoanele, grupurile, întreprinderile și entitățile asociate cu acestea reprezintă în continuare o amenințare, ar trebui adăugată o persoană pe lista persoanelor, grupurilor, întreprinderilor și entităților prevăzută în anexa la Decizia (PESC) 2016/1693.

                     (3)

                     La Decizia (PESC) 2016/1693 ar trebui să se adauge o dispoziție care să precizeze că Consiliul și Înaltul Reprezentant pot prelucra date cu caracter personal în vederea îndeplinirii sarcinilor care le revin în temeiul respectivei decizii.

                     (4)

                     Prin urmare, Decizia (PESC) 2016/1693 ar trebui modificată în consecință,

               ADOPTĂ PREZENTA DECIZIE:

            Articolul 1
            Decizia (PESC) 2016/1693 se modifică după cum urmează:

                        1.

                        Se introduce un articol cu următorul text:

                           „Articolul 6a

                              (1)   Consiliul și Înaltul Reprezentant al Uniunii pentru afaceri externe și politica de securitate («Înaltul Reprezentant») pot prelucra date cu caracter personal în vederea îndeplinirii sarcinilor care le revin în temeiul prezentei decizii, în special:

                                          (a)

                                          în ceea ce privește Consiliul, pentru pregătirea și efectuarea modificărilor la anexă;

                                          (b)

                                          în ceea ce privește Înaltul Reprezentant, pentru pregătirea modificărilor la anexă.

                              (2)   Consiliul și Înaltul Reprezentant pot prelucra, dacă este cazul, datele relevante referitoare la infracțiunile comise de persoanele fizice incluse pe listă, la condamnările penale ale persoanelor respective sau la măsurile de securitate referitoare la persoanele respective, numai în măsura în care o astfel de prelucrare este necesară pentru întocmirea anexei.

                              (3)   În sensul prezentei decizii, Consiliul și Înaltul Reprezentant sunt desemnați drept «operator» în înțelesul articolului 3 punctul 8 din Regulamentul (UE) 2018/1725 al Parlamentului European și al Consiliului (*1), pentru a se asigura că persoanele fizice în cauză își pot exercita drepturile în temeiul Regulamentului (UE) 2018/1725.

                           (*1)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).”"

                        2.

                        Anexa se modifică în conformitate cu anexa la prezenta decizie.

            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.

            Adoptată la Bruxelles, 25 noiembrie 2019.

                  Pentru Consiliu

                  Președintele

               F. MOGHERINI

            (1)  Decizia (PESC) 2016/1693 a Consiliului din 20 septembrie 2016 privind măsuri restrictive împotriva ISIL (Da’esh) și Al-Qaida și a persoanelor, grupurilor, întreprinderilor și entităților asociate cu acestea și de abrogare a Poziției comune 2002/402/PESC (JO L 255, 21.9.2016, p. 25).

            ANEXĂ
            Pe lista prevăzută în anexa la Decizia (PESC) 2016/1693 se adaugă următoarea rubrică:

                        „5.

                        Guillaume PIROTTE; data nașterii: 7 iunie 1994; locul nașterii: Grasse (Franța); cetățenia: franceză.”


title: Decizia (PESC) 2019/1988 a Comitetului Politic și de Securitate din 26 noiembrie 2019 privind numirea comandantului forței UE pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta) și de abrogare a Deciziei (PESC) 2019/1245 (ATALANTA/4/2019)

text:
                  29.11.2019

                  RO

                  Jurnalul Oficial al Uniunii Europene

                  L 308/98

         DECIZIA (PESC) 2019/1988 A COMITETULUI POLITIC ȘI DE SECURITATE
         din 26 noiembrie 2019
         privind numirea comandantului forței UE pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta) și de abrogare a Deciziei (PESC) 2019/1245 (ATALANTA/4/2019)
         COMITETUL POLITIC ȘI DE SECURITATE,
         având în vedere Tratatul privind Uniunea Europeană, în special articolul 38,
         având în vedere Acțiunea comună 2008/851/PESC a Consiliului din 10 noiembrie 2008 privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta) (1), în special articolul 6 alineatul (1),
         întrucât:

                     (1)

                     În temeiul articolului 6 alineatul (1) din Acțiunea comună 2008/851/PESC, Consiliul a autorizat Comitetul politic și de securitate (COPS) să adopte deciziile relevante privind numirea comandantului forței UE pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (denumit în continuare „comandantul forței UE”).

                     (2)

                     La 18 iulie 2019, COPS a adoptat Decizia (PESC) 2019/1245 (2) de numire a contraamiralului Armando Paolo SIMI în calitatea de comandant al forței UE.

                     (3)

                     Comandantul operației UE a recomandat numirea contraamiralului de flotilă José VIZINHA MIRONES în calitatea de nou comandant al forței UE începând cu 3 decembrie 2019.

                     (4)

                     La 25 octombrie 2019, Comitetul militar al UE a sprijinit recomandarea respectivă.

                     (5)

                     Prin urmare, Decizia (PESC) 2019/1245 ar trebui abrogată.

                     (6)

                     În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în materie de apărare,

               ADOPTĂ PREZENTA DECIZIE:

            Articolul 1
            Contraamiralul de flotilă José VIZINHA MIRONES este numit în calitatea de comandant al forței UE pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta) începând cu 3 decembrie 2019.

            Articolul 2
            Decizia (PESC) 2019/1245 se abrogă.

            Articolul 3
            Prezenta decizie intră în vigoare la 3 decembrie 2019.

            Adoptată la Bruxelles, 26 noiembrie 2019.

                  Pentru Comitetul politic și de securitate

                  Președintele

               S. FROM-EMMESBERGER

            (1)  JO L 301, 12.11.2008, p. 33.

            (2)  Decizia (PESC) 2019/1245 a Comitetului politic și de securitate din 18 iulie 2019 privind numirea comandantului forței UE pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta) și de abrogare a Deciziei (PESC) 2019/373 (ATALANTA/2/2019) (JO L 194, 22.7.2019, p. 2).


title: Decizia (UE) 2019/1989 a Consiliului European din 28 noiembrie 2019 de numire a Comisiei Europene

text:
                  29.11.2019

                  RO

                  Jurnalul Oficial al Uniunii Europene

                  L 308/100

         DECIZIA (UE) 2019/1989 A CONSILIULUI EUROPEAN
         din 28 noiembrie 2019
         de numire a Comisiei Europene
         CONSILIUL EUROPEAN,
         având în vedere Tratatul privind Uniunea Europeană, în special articolul 17 alineatul (3) și articolul 17 alineatul (7) al treilea paragraf,
         întrucât:

                     (1)

                     Mandatul Comisiei numite prin Decizia 2014/749/UE a Consiliului European (1) s-a încheiat la 31 octombrie 2019.

                     (2)

                     În conformitate cu articolul 17 alineatul (5) din Tratatul privind Uniunea Europeană (TUE), Consiliul European a adoptat Decizia 2013/272/UE privind numărul de membri ai Comisiei Europene (2).

                     (3)

                     O nouă Comisie, compusă din câte un resortisant al fiecărui stat membru, inclusiv președintele și Înaltul Reprezentant al Uniunii pentru afaceri externe și politica de securitate, ar trebui să fie numită până la 31 octombrie 2024.

                     (4)

                     Consiliul European a desemnat-o pe dna Ursula VON DER LEYEN ca persoana propusă Parlamentului European în calitatea de președinte al Comisiei, iar Parlamentul European a ales-o în funcția de președinte al Comisiei în cadrul sesiunii sale plenare din 16 iulie 2019.

                     (5)

                     Prin Decizia (UE) 2019/1330 (3), Consiliul European l-a numit, cu acordul președintelui ales al Comisiei, pe dl Josep BORRELL FONTELLES în calitatea de Înalt Reprezentant al Uniunii pentru afaceri externe și politica de securitate pentru perioada cuprinsă între sfârșitul actualului mandat al Comisiei și 31 octombrie 2024.

                     (6)

                     La 19 octombrie 2019, Regatul Unit a transmis o cerere de prelungire a termenului prevăzut la articolul 50 alineatul (3) din TUE până la 31 ianuarie 2020. Prin intermediul unei scrisori din 28 octombrie 2019, proiectul de text al deciziei Consiliului European de prelungire a termenului respectiv până la data solicitată a fost transmis Regatului Unit în vederea obținerii acordului acestuia. Prin intermediul unei scrisori din 28 octombrie 2019, Regatul Unit și-a exprimat acordul, în conformitate cu articolul 50 alineatul (3) din TUE, atât față de prelungirea termenului, cât și față de proiectul de decizie a Consiliului European. La 29 octombrie 2019, Consiliul European a adoptat decizia respectivă (4).

                     (7)

                     Prin exprimarea acordului față de Decizia (UE) 2019/1810, Regatul Unit și-a confirmat angajamentul de a acționa în mod constructiv și responsabil pe toată durata prelungirii, în conformitate cu obligația de cooperare loială. De asemenea, a confirmat că prelungirea nu poate să submineze funcționarea normală a Uniunii și a instituțiilor sale. În cele din urmă, având în vedere că prelungirea are drept consecință faptul că, în conformitate cu articolul 50 din TUE, Regatul Unit rămâne un stat membru cu drepturi și obligații depline până la data retragerii, Regatul Unit a fost de acord că aceasta include și obligația de a propune un candidat pentru a fi numit membru al Comisiei. Cu toate acestea, Regatul Unit nu a propus un candidat pentru postul de comisar.

                     (8)

                     La 6 noiembrie 2019, președintele ales al Comisiei a invitat Regatul Unit să propună una sau mai multe persoane care, prin competența lor generală, prin garanțiile de independență pe care le prezintă și prin angajamentul lor față de ideea europeană, ar putea exercita funcția de membru al următoarei Comisii. Regatul Unit nu a răspuns la scrisoarea respectivă. La 12 noiembrie 2019, președintele ales al Comisiei a trimis o a doua scrisoare în care a adresat aceeași invitație, reamintind Regatului Unit obligațiile care îi revin în temeiul TUE, precum și Decizia (UE) 2019/1810. La 13 noiembrie 2019, Regatul Unit a răspuns la ambele scrisori, arătând că, având în vedere alegerile generale care urmează să aibă loc, nu este în măsură să propună un candidat pentru postul de comisar. La 14 noiembrie 2019, Comisia a inițiat o acțiune în constatarea neîndeplinirii obligațiilor împotriva Regatului Unit ca urmare a faptului că acesta nu a propus un candidat pentru postul de comisar, adresându-i Regatului Unit o scrisoare de punere în întârziere în conformitate cu articolul 258 din Tratatul privind funcționarea Uniunii Europene (TFUE). În scrisoarea respectivă, Comisia a reamintit faptul că, în conformitate cu jurisprudența constantă a Curții de Justiție a Uniunii Europene, un stat membru nu poate invoca dispoziții din sistemul său juridic intern pentru a justifica nerespectarea obligațiilor care rezultă din dreptul Uniunii. Autoritățile Regatului Unit au avut ca termen data de 22 noiembrie 2019 pentru a transmite observații cu privire la scrisoarea de punere în întârziere respectivă.

                     (9)

                     Consiliul European constată că, în pofida obligațiilor care decurg din dreptul Uniunii, care au fost reamintite în Decizia (UE) 2019/1810 și față de care Regatul Unit și-a exprimat acordul în mod expres, Regatul Unit nu a propus niciun candidat pentru calitatea de membru al Comisiei. Acest lucru nu poate submina funcționarea normală a Uniunii și a instituțiilor acesteia și, prin urmare, nu poate constitui un obstacol în calea numirii următoarei Comisii astfel încât aceasta să înceapă să își exercite toate competențele care îi sunt conferite prin tratate cât mai curând posibil. Consiliul European constată că, deși prin prezenta decizie doar 27 de persoane sunt numite în calitatea de membri ai Comisiei, Comisia este compusă, în conformitate cu Decizia 2013/272/UE, dintr-un număr de membri egal cu numărul statelor membre. Acesta constată de asemenea că, după numirea Comisiei, se va aplica articolul 246 al doilea paragraf din TFUE.

                     (10)

                     Prin Decizia (UE) 2019/1393 (5), Consiliul a adoptat de comun acord cu președintele ales al Comisiei lista celorlalte persoane pe care le propune pentru a fi numite membri ai Comisiei. Prin Decizia (UE) 2019/1949 (6), de abrogare și înlocuire a Deciziei (UE) 2019/1393, Consiliul a adoptat, de comun acord cu președintele ales al Comisiei, o nouă listă a celorlalte persoane pe care le propune pentru a fi numite membri ai Comisiei.

                     (11)

                     Prin votul din 27 noiembrie 2019, Parlamentul European a aprobat numirea, în calitate de organ colegial, a președintelui, a Înaltului Reprezentant al Uniunii pentru afaceri externe și politica de securitate și a celorlalți membri ai Comisiei.

                     (12)

                     Prin urmare, este oportun să se procedeze la numirea Comisiei,

               ADOPTĂ PREZENTA DECIZIE:

            Articolul 1
            Prin prezenta decizie sunt numiți în cadrul Comisiei Europene pentru perioada 1 decembrie 2019-31 octombrie 2024:

                        —

                        în calitatea de președinte:
                        dna Ursula VON DER LEYEN;

                        —

                        în calitatea de membru, vicepreședinte, în temeiul articolului 18 alineatul (4) din TUE:
                        dl Josep BORRELL FONTELLES, Înalt Reprezentant al Uniunii pentru afaceri externe și politica de securitate;

                        —

                        în calitatea de membri:
                        dl Thierry BRETON
                        dna Helena DALLI
                        dl Valdis DOMBROVSKIS
                        dna Elisa FERREIRA
                        dna Mariya GABRIEL
                        dl Paolo GENTILONI
                        dl Johannes HAHN
                        dl Phil HOGAN
                        dna Ylva JOHANSSON
                        dna Věra JOUROVÁ
                        dna Stella KYRIAKIDES
                        dl Janez LENARČIČ
                        dl Didier REYNDERS
                        dl Margaritis SCHINAS
                        dl Nicolas SCHMIT
                        dl Maroš ŠEFČOVIČ
                        dna Kadri SIMSON
                        dl Virginijus SINKEVIČIUS
                        dna Dubravka ŠUICA
                        dl Frans TIMMERMANS
                        dna Jutta URPILAINEN
                        dna Adina VĂLEAN
                        dl Olivér VÁRHELYI
                        dna Margrethe VESTAGER
                        dl Janusz WOJCIECHOWSKI.

            Articolul 2
            Prezenta decizie intră în vigoare la 1 decembrie 2019.

            Articolul 3
            Prezenta decizie se publică în Jurnalul Oficial al Uniunii Europene.

            Adoptată la Bruxelles, 28 noiembrie 2019.

                  Pentru Consiliul European

                  Președintele

               D. TUSK

            (1)  Decizia 2014/749/UE a Consiliului European din 23 octombrie 2014 de numire a Comisiei Europene (JO L 311, 31.10.2014, p. 36).

            (2)  Decizia 2013/272/UE a Consiliului European din 22 mai 2013 privind numărul de membri ai Comisiei Europene (JO L 165, 18.6.2013, p. 98).

            (3)  Decizia (UE) 2019/1330 a Consiliului European din 5 august 2019 de numire a Înaltului Reprezentant al Uniunii pentru afaceri externe și politica de Securitate (JO L 207, 7.8.2019, p. 36).

            (4)  Decizia (UE) 2019/1810 a Consiliului European adoptată de comun acord cu Regatul Unit din 29 octombrie 2019 privind prelungirea termenului în temeiul articolului 50 alineatul (3) din TUE (JO L 278 I, 30.10.2019, p. 1).

            (5)  Decizia (UE) 2019/1393 a Consiliului, adoptată de comun acord cu președinta aleasă a Comisiei, din 10 septembrie 2019 de adoptare a listei celorlalte persoane pe care le propune Consiliul pentru a fi numite membri ai Comisiei (JO L 233 I, 10.9.2019, p. 1).

            (6)  Decizia (UE) 2019/1949 a Consiliului adoptată de comun acord cu președinta aleasă a Comisiei din 25 noiembrie 2019 de adoptare a listei celorlalte persoane pe care le propune Consiliul pentru a fi numite membri ai Comisiei și de abrogare și înlocuire a Deciziei (UE) 2019/1393 (JO L 304, 26.11.2019, p. 16).